Priekšlikums Padomes lēmums par 1-benzilpiperazīna (BZP) pasludināšanu par jaunu sintētisko narkotiku, uz kuru attiecas kontroles pasākumi un krimināltiesību normas /* COM/2007/0430 galīgā redakcija */





[pic] | EIROPAS KOPIENU KOMISIJA | Briselē, 17.7.2007 COM(2007) 430 galīgā redakcija Priekšlikums PADOMES LĒMUMS par 1-benzilpiperazīna (BZP) pasludināšanu par jaunu sintētisko narkotiku, uz kuru attiecas kontroles pasākumi un krimināltiesību normas (iesniegusi Komisija) Priekšlikums PADOMES LĒMUMS par 1-benzilpiperazīna (BZP) pasludināšanu par jaunu sintētisko narkotiku, uz kuru attiecas kontroles pasākumi un krimināltiesību normas EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā 2005. gada 10. maija Lēmumu 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām[1] un jo īpaši tā 8. panta 1. punktu, ņemot vērā Komisijas priekšlikumu, tā kā: 1. Saskaņā ar Padomes Lēmuma 2005/387/TI 6. pantu Eiropas Narkotiku un narkomānijas uzraudzības centra zinātniskā komiteja īpašā paplašinātajā sanāksmē sagatavoja riska novērtējuma ziņojumu par 1-benzilpiperazīnu ( BZP ) un pēc tam 2007. gada 31. maijā iesniedza to Padomei un Komisijai. 2. BZP ir sintētiska viela. Eiropas Savienībā tā pirmo reizi konstatēta 1999. gadā. Līdzīgi kā amfetamīns un metamfetamīns BZP stimulē centrālo nervu sistēmu, taču daudz vājāk (apmēram 10% no d-amfetamīna). BZP metabolismu var ietekmēt enzīmu sistēmu ģenētiskais polimorfisms, tādējādi atsevišķu indivīdu jutība pret BZP iedarbību var būt ievērojami atšķirīga. Ir iespējama mijiedarbība ar citām narkotikām, taču farmakokinētiskie dati attiecībā uz cilvēkiem ir nepietiekami. 3. Dažās dalībvalstīs BZP var likumīgi iegādāties no ķīmisko vielu mazumtirgotājiem. To pārdod atpūtas mērķiem tablešu vai kapsulu veidā internetā vai dažās dalībvalstīs arī īpašos veikalos, tā saucamajos „ smart shop ”. Nelikumīgajā narkotiku tirgū BZP tirgo arī kā populāro ekstazī narkotiku. 4. Trīspadsmit dalībvalstis un viena trešā valsts (Norvēģija) ir ziņojušas par BZP pulvera, kapsulu vai tablešu konfiskācijas gadījumiem sākot no vienas kapsulas/tabletes līdz pat 64 900 tabletēm. Ir visai maz informācijas, kas norādītu uz BZP plaša apjoma ražošanu, pārstrādi vai izplatīšanu un organizētās noziedzības līdzdalību. 5. BZP nav konstatēta un atzīta medicīniskā vērtība. Eiropas Savienībā nav licencētu medikamentu, kuru sastāvā būtu BZP . 6. BZP pašlaik netiek novērtēts un nav novērtēts ANO sistēmas ietvaros. Piecu dalībvalstu tiesību aktos saskaņā ar šo valstu pienākumiem, kas izriet no ANO 1961. gada un 1971. gada Konvencijām, attiecībā uz BZP ir paredzēti kontroles pasākumi un piemērojami kriminālsodi. Divās dalībvalstīs BZP ir piemērojami kontroles pasākumi saskaņā ar tiesību aktiem medicīnas jomā. 7. BZP ir atrasts pēcnāves paraugos. Tomēr nav zināms, cik lielā mērā BZP vainojams nāves izraisīšanā, jo visos gadījumos iesaistītas bijušas arī citas vielas un citi apstākļi. 8. Riska novērtējums atklāj pārliecinošu zinātnisku pierādījumu trūkumu attiecībā uz riskiem, kas saistīti ar BZP . Tomēr, ņemot vērā tā stimulējošās īpašības, veselības apdraudējumu, medicīniskās vērtības neesamību un ievērojot piesardzības principu, BZP ir nepieciešams kontrolēt, bet kontroles pasākumiem ir jābūt samērīgiem ar vielas relatīvi zemo riska pakāpi. 9. Kontrolējot 1-benzilpiperazīnu, iespējams izvairīties no problēmām starptautiskās tiesībaizsardzības un tiesiskās sadarbības jomā, IR NOLĒMUSI ŠĀDI. 1. pants Dalībvalstis saskaņā ar saviem tiesību aktiem veic nepieciešamos pasākumus, lai 1-benzilpiperazīnam (pazīstams arī kā 1-benzil-1,4-diazacikloheksāns, N-benzilpiperazīns vai – mazāk precīzi – benzilpiperazīns vai BZP ) varētu piemērot vielas radītajiem riskiem atbilstošus kontroles pasākumus un kriminālsodus, kā tas paredzēts tiesību aktos saskaņā ar pienākumiem, kas izriet no ANO 1971. gada Konvencijas par psihotropām vielām. 2. pants Šo lēmumu publicē Eiropas Savienības Oficiālajā Vēstnesī . Tas stājas spēkā nākošajā dienā pēc tā publicēšanas. Briselē, […] Padomes vārdā priekšsēdētājs [1] OV L 127, 20.5.2005., 32. lpp.